留別處州陳舜卿教授以筆贈之
作者：程洵
朝代：宋

paragraphs: 中歲探至道，頗欲齊得喪。
偶然遇逆境，又爾起諸妄。
賢哉陳夫子，胸次甚夷曠。
警我以微言，恐我猶事障。
嗟我與夫子，少長異州黨。
傾蓋逆旅中，談笑便抵掌。
誰言江浙遠，嗜好無異尚。
我雖謬涉世，途窮理歸鞅。
而君方朝天，高論獻忠讜。
贈君秋兔毫，聊以代盃盎。
勿云管城子，未有食肉相。
當知中書君，日侍九天上。